b"\n_START_ARTICLE_\nWells Fargo\n_START_PARAGRAPH_\nWells Fargo & Company (NYSE:\xc2\xa0WFC) er en amerikansk multinational finans- og bankvirksomhed. Koncernen har hoveds\xc3\xa6de i San Francisco og er repr\xc3\xa6senteret over det meste af USA. I 2013 var bankkoncernens aktiver p\xc3\xa5 1.527,015 mia. amerikanske dollar, hvilket gjorde det til USA's fjerdest\xc3\xb8rste bankkoncern. M\xc3\xa5lt p\xc3\xa5 aktiernes markedsv\xc3\xa6rdi var det i 2013 USA's st\xc3\xb8rste bank. Oms\xc3\xa6tningen var i 2013 p\xc3\xa5 83,78 mia. amerikanske dollar og der var i alt 264.900 medarbejdere._NEWLINE_Wells Fargo opererer indenfor mange finansomr\xc3\xa5der her i blandt privatkundebank, erhvervsbank, kreditkort, finansielle services, forsikring, international valuta, investeringsbank, realkreditl\xc3\xa5n, private banking, privat egenkapital og kapitalforvaltning._NEWLINE__NEWLINE_I 2007 var det den eneste bank i USA, der var AAA rated af S&P, siden er ratingen blevet s\xc3\xa6nket til AA- i lyset af Finanskrisen 2007-2010. Virksomhedens prim\xc3\xa6re amerikanske datterselskab er Wells Fargo Bank, N.A., som har hovedkvarter i Sioux Falls i South Dakota._NEWLINE_Wells Fargo i sin nuv\xc3\xa6rende form er et resultat af fusionen mellem det San Francisco\xe2\x80\x93baserede Wells Fargo & Company og Minneapolis-baserede Norwest Corporation i 1998 og overtagelsen af det Charlotte-baserede Wachovia i 2008. Efter fusionen blev hovedkvarteret flyttet til San Francisco og fusionerede sit datterselskab med Wells Fargo's datterselskab i Sioux Falls._NEWLINE_Koncernen er tilstede i 35 lande og har p\xc3\xa5 globalt plan over 70 mio. kunder. I 2012 havde koncernen over 9.000 afdelinger og over 12.000 pengeautomater i 39 stater og distriktet Columbia. 12. juli 2013 blev Wells Fargo den bank i verden med den st\xc3\xb8rste markedsv\xc3\xa6rdi, 236 mia $, foran ICBC."